## Sanitat licita les obres del nou Consultori de Massalavés per un import de 648.156 euros

*** Les empreses interessades tenen de termini fins al pròxim 1 de desembre per a presentar les seues propostes
* La Conselleria atén així una reivindicació històrica dels veïns d’esta localitat**

La Conselleria de Sanitat, a través del Departament de Salut de La Ribera, ha publicat en la Plataforma de Contractació del Sector Públic la licitació de les obres del nou consultori auxiliar de Massalavés, amb un pressupost de 648.156 euros. Les empreses interessades podran presentar les seues ofertes fins al pròxim 1 de desembre.

El projecte bàsic preveu la reforma integral d’un espai annex a l’actual consultori cedit per l’Ajuntament de Massalavés, la qual cosa permetrà dotar el municipi d’unes instal·lacions més àmplies i modernes, amb una superfície total de 290 metres quadrats.

El nou consultori serà un espai més funcional, accessible i sostenible dissenyat d’acord amb els estàndards actuals d’Atenció Primària i incorporant mesures d’eficiència energètica i energies renovables. La seua construcció permetrà millorar l’atenció sanitària i la qualitat del servici que es presta a la ciutadania.

La gerent del Departament de Salut de la Ribera, Rosabel Ribes, que ha visitat l’espai a on se situarà el nou consultori de Massalavés, ha destacat que “amb este nou consultori donem resposta a una demanda històrica dels veïns de Massalavés, que durant anys han sol·licitat unes instal·lacions adequades per a garantir una assistència de qualitat”.

El nou centre de Massalavés comptarà amb una àrea de medicina familiar, amb consultes per a metge i infermeria, una àrea de pediatria, un espai d’extraccions i tractaments, una zona de recepció i sala d’espera per a 15-20 persones, a més d’habitació tècnica, magatzem, vestuaris i lavabos públics.

**Renovació i modernització de les infraestructures d’Atenció Primària**

Ribes ha subratllat que “des del Departament de Salut de la Ribera estem fent un esforç important per a renovar i modernitzar les infraestructures d’Atenció Primària, moltes de les quals requerien millores des de fa anys i no havien sigut ateses”.

En este sentit, la gerent ha recordat que este projecte se suma a altres actuacions en marxa dins del pla de modernització d’infraestructures del Departament. “En els últims mesos hem inaugurat els nous consultoris auxiliars de Riola i Fortaleny, estan en fase de construcció l’ampliació del Centre de Salut de Sueca del nou consultori de Corbera, i pròximament s’iniciarà el procés d’ampliació del Centre de Salut d’Algemesí”, ha assenyalat.

“El nostre objectiu és clar: reforçar la xarxa d’Atenció Primària perquè tots els municipis del departament disposen de centres moderns, confortables i adaptats a les necessitats de la població actual”, ha conclòs Rosabel Ribes.

Fecha: 14/11/2025